Keskustan kansanedustaja haluaa kieltää harhauttavat tuotteet.

Keskustan kansanedustaja Mikko Kärnä vaatii tiedotteessaan, että ”vegaanisen majoneesin” myynti ja markkinointi majoneesin nimikkeellä kielletään.

– Kananmuna on oleellinen osa majoneesia, eikä sitä voi valmistaa ilman sitä. On muutenkin erikoista, että kaikenmaailman vegaanituotteita myydään ja markkinoidaan nimikkeillä, jotka viittaavat ehtaan ja aitoon tuotteeseen, vaikka totuus on aivan muuta, Kärnä sanoo.

Hänen mukaansa vegaanisen majoneesin oikean nimen tulisi olla esimerkiksi ”kasvistärkkelyskastike”.

Kärnä ihmettelee myös sitä, miten vegaaniravintoloissa myydään hänen mukaansa esimerkiksi makkaraperunoiksi nimettyjä tuotteita, jotka sisältävät tosiasiassa tofua ja perunaa.

– En ymmärrä mikä ihmeen hinku vegaaneilla on edelleen kuvitella, että he syövät eläinkunnan tuotteita, vaikka kertomansa mukaan pyrkivät nimenomaan niistä eroon, Kärnä toteaa.

Kansanedustaja vaatii Eviralta toimenpiteitä ”kuluttajia harhauttavan tilanteen ratkaisemiseksi”.